﻿**Редакцијски пречишћен текст**

На основу члана 8. став 6. Закона о фискализацији („Службени гласник РС”, број 153/20),

Министар финансија доноси

**ПРАВИЛНИК**

**о начину чувања и заштите података у интерној меморији електронског фискалног уређаја**

"Службени гласник РС", бр. 31 од 31. марта 2021, 99 од 22. октобра 2021.

Члан 1.

Овим правилником уређује се начин чувања и заштите података у интерној меморији електронског фискалног уређаја из члана 8. став 5. Закона о фискализацији („Службени гласник РС”, **бр. 153/20 и 96/21\***– у даљем тексту: Закон).

\*Службени гласник РС, број 99/2021

Члан 2.

У случају достављања података о издатим фискалним рачунима (у даљем тексту: фискални подаци) на начин из члана 8. став 2. Закона, обвезник фискализације је дужан да фискалне податке чува у интерној меморији електронског фискалног уређаја до момента преноса фискалних података Систему за управљање фискализацијом (у даљем тексту: СУФ) Пореске управе.

Форматирање и заштита фискалних података из става 1. овог члана мора бити извршено у складу са Tехничким водичем кога објављује и ажурира Пореска управа на порталу Пореске управе.

Техничке појединости интерне меморије из става 1. овог члана морају бити у складу са Tехничким водичем из става 2. овог члана.

Члан 3.

Након извршеног успешног преноса фискалних података из члана 2. став 1. овог правилника Пореској управи, у складу са чланом 8. Закона, обвезник фискализације нема обавезу даљег чувања фискалних података у интерној меморији електронског фискалног уређаја.

Успешним преносом фискалних података из става 1. овог члана сматра се пренос у оквиру кога је СУФ извршио верификацију, обавио основне провере и генерисао доказ о ишчитавању послатих података.

Члан 4.

Овај правилник ступа на снагу осмог дана од дана објављивања у „Службеном гласнику Републике Србије”, а примењује се од **1. новембра 2021. године\***.

\*Службени гласник РС, број 99/2021

Број 110-00-151/2021-04

У Београду, 26. марта 2021. године

Министар,

**Синиша Мали,** с.р.

**ОДРЕДБЕ КОЈЕ НИСУ УНЕТЕ У „ПРЕЧИШЋЕН ТЕКСТ“ ПРАВИЛНИКА**

*Правилник о изменaмa Правилника о начину чувања и заштите података у интерној меморији електронског фискалног уређаја: „Службени гласник РС“, број 99/2021-42*

**Члан 3.**

**Овај правилник ступа на снагу 1. новембра 2021. године.**